khistorydata/jeongjo-sjw-relations huggingface dataset:
정조 11년
丁未四月十三日巳時上御誠正閣右副承旨與領議政入侍時右副承旨洪義榮假注書李德鉉記事官李相璜金祖淳領議政金致仁以次進伏訖致仁進前曰朝晝異候聖候若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰下直守令留待事分付可也賤臣承命出傳還入進伏上命書傳敎曰告君之辭要須明白眞如是言殆似瑮福之外更有瑮福復謙之外更有復謙天下寧有是理固知出於慮患假設之辭而爲言豈容如是隱晦疏入非不欲卽賜處分而已甚則亂殊乖容物之量姑且任置者此也右相初筵以此事已有上下酬酢向後論勘亦卽從施而罪不稱眚是或爲欠一番提警足令知改伊時批答略及云然之意矣今因兵批望筒始覺之混入於罷散侍從收敍之中云此則終未免有遽然之歎大抵鎭安與激揚本非兩件事目下礪磨之方無踰於矯枉二字如是然後可使有底定之效前修撰沈樂洙敍用傳旨付標此望筒勿施雖令臨時分揀及今混同收敍大非弦韋之政此意令沈樂洙知悉俾無如前執迷上命下直守令入侍賤臣承命出與綾州牧使李樂培文川郡守李師曾偕入進伏上命守令進前樂培進前奏職姓名上曰下去善爲之師曾進前奏職姓名上曰下去善爲之命退諸臣以次退出
정조 11년
丁未四月十三日戌時上御重熙堂坐直承旨入侍時右副承旨洪義榮假注書李德鉉記事官李相璜金祖淳以次進伏訖上命書傳敎曰今因祭酒金履安疏始知之前冬疏批尙未承見云伊時雖値擧朝奔遑書下之批中間掩留萬萬怪駭況原批旣在綸綍謄本則此必因擾遺傳之致令該房査實論處又命書傳敎曰人言但當有改無勉都承旨疏批已下更卽牌招察任政望之或書或否所失在銓官右承旨亦已承批一體牌招申飭察職又命書傳敎曰俄筵聞領相言知已上來欲一見之奉朝賀趙暾明日來待命退承史以次退出
정조 11년
都承旨未差左承旨趙衍德坐右承旨李鼎運病左副承旨洪義榮坐右副承旨曺允大坐直同副承旨李敏采坐直注書金孝建仕一員未差假注書李德鉉仕直事變假注書張錫胤仕
정조 11년
曺允大啓曰大司憲蔡弘履未肅拜執義掌令一員未差掌令閔彝顯持平宋煥箕俱在外持平李基恒疏批未下監察茶時之意敢啓傳曰知道
정조 11년
傳于曺允大曰禮房承旨馳詣宗廟景慕宮奉審摘奸以來
정조 11년
李敏采啓曰奉朝賀趙暾依下敎來待矣傳曰入侍
정조 11년
傳于李敏采曰左承旨與有司堂上入侍
정조 11년
傳于曺允大曰軍士房承旨與平安兵使入侍
정조 11년
備忘記平安兵使白東俊下直長弓一張長箭一部片箭一部筒兒一箇賜給
정조 11년
以承旨房望傳于洪義榮曰仍
정조 11년
傳于趙衍德曰都承旨許遞前望單子入之
정조 11년
曺允大以都摠府言啓曰今此親臨儒生殿講時寶劍侍衛不可不備員而都摠管李澧副摠管金載順金峙默俱有身病都摠管李聖圭受由在外副摠管一員未差寶劍及侍衛將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰允
정조 11년
曺允大啓曰因都摠府草記今此親臨儒生殿講時寶劍侍衛不可不備員而都摠管李澧副摠管金載順金峙默俱有身病都摠管李聖圭在外副摠管一員未差令政院急速稟旨變通仍令該曹口傳差出事允下矣合有變通之道何以爲之敢稟傳曰許遞
정조 11년
兵曹口傳政事以西溪君熠洪良浩爲都摠管尹尙東柳義養邊得讓爲副摠管
정조 11년
李敏采以賑恤廳言啓曰依下敎東籍田募民等處移轉米五十石上下之意敢啓傳曰知道
정조 11년
李敏采以兵曹言啓曰卽者敦化門守門將李明宇所告內俄於門鑰將下之際有一着戰笠者走到紅馬木前揮手招守門卒而觀其擧措極涉殊常故使門卒往問則謂以果川之人今日入京賣柴而歸則村民奔走皆言避亂故急急來告云云臣聞極警駭卽使入直郞廳從門隙査問委折且考號牌則果是果川東面居良人林漢甲而其所爲言與守門將所告無異故今方結縛拘留而言甚虛謊跡且叵測有不可自臣曹處斷出付攸司嚴覈重治何如傳曰爲先令兵判在家査問草記可也
정조 11년
李敏采以兵曹言啓曰闕門下鑰之際有一漢着軍服牽馬走來敦化門外擧措忙急言語妄誕該門把守近仗軍士爲先拘執來告故捉來詰問其委折則以爲果川東面注巖里居林五同伊爲名漢本以賣柴資生故今日亦爲馱柴賣買於南大門內倉洞仍爲還家則時當早夕同里所居不過六七戶成村而一洞諸人勿論男女老少已盡奔避獨渠母與妻待渠還來迎門牽衣促令同避故罔知所爲詰其所以則渠之所居西邊一馬場許牛萬里居鄭大得金福金等人貿柴次方向義日村矣胡騎驟到於義日前坪故惶劫徑還一村諸民農人鋤婦遂以相告奔派義日卽廣州地而以渠所居相距爲二十餘里自果川縣內相距爲十餘里地也不顧母與妻挽執之私情旋騎柴馬馳到來告於闕門云矣取考所持帳籍則居住姓名竝爲的實而號牌則書以林漢甲與帳籍名字相左故亦問其所以然則借佩厥弟號牌之致而其所云云何等至重之事而旣未目擊只憑耳聞乃有駭妄之擧者雖甚可惡而與其渠所做出扇動人心有異且其倡說根因已露渠供五同伊則姑爲嚴囚本營鄭大得金福金兩人令本道捉致詳査始末委折後以懲做作謊說訛惑群心之罪何如傳曰允春間騷屑無異茶飯況其所告極甚沒捉然渠之來告出於無識常漢驚遑之意卽爲放送俾卽下往勿爲浮動之意遍說所居村民事分付此後各別鎭定期於安堵事申飭道伯可也
정조 11년
持平李基垣疏曰伏以日月迅駛文禧廟常事只隔數十日矣臣民痛隕一倍如新止慈聖念尤何以堪仍伏念臣職是宿趼又無情勢則夫豈敢一違再違自速逋慢之誅哉臣於旅邸棲屑之中猝患毒感痰襞素祟一時兼發委頓床席飮啖全却氣息綿綴以此病狀萬無束帶供仕之望雖欲强策駑劣黽勉承膺欲起還仆其勢末由當此沐浴義重懲討迭發之時旣不能隨諸臺後少伸沫飮之忱臣罪至此尤難自貸玆敢略控短章以效討復之義惟聖明少垂察焉噫嘻痛矣丙丁諸賊之至凶極憯尙忍言哉只緣喣濡之旣甚寬假之太過一逆纔鋤一逆又出至於窮天地亘萬古所無之夏賊而極矣凶如夏賊逆如夏賊而适雲之例猶貸殄殲之律未加則尙可謂伸王章而洩輿憤乎龜柱之竟至臥斃鄭妻之尙今假息無往而非失刑之大者如此而尙何望亂賊知懼人心底定耶常憲一屈亂逆踵生榮德之爲窩窟根柢而瑮福繼起復謙之有綢繆排布而喆宇締交梟腸狼性如貫一索蛇糾蚓結打成一片方今聖人在上如日中天十年臨御一念憂勤則是宜龍蛇化赤魍魎遁形而凶逆接跡種下生種者豈有他哉鋤治旣失其方懲畏終無其道宗社之憂虞轉甚世道之寧靖無期則殿下亦必惕然警省思所以大憤發大懲創亟三字削永鞏邦業而一味姑息猶復如前三司爭執只以謄傳爲塞責一例批旨每以不允爲預備臣每接朝紙未嘗不太息痛恨竊謂臣隣之罪有不勝誅而天地之憾亦不能無也嗚呼冤乎痛哉來朔是何月也逆醫乳媼之尙靳一覈國體之乖當群情之齊憤當此時尤切臣愚死罪誠未知殿下之所顧惜者何事所曲庇者何事而慈聖之諺敎丁寧擧國之疑惑滋甚人心所感天應必至昨夏以來至今亢旱亦安知不由於此乎嗚呼小冤之必伸微罪之得當亦致天乃雨之驗今以一國之冤憤有此經年之蘊蟲以殿下觀理之明獨何不念及於是乎噫嘻殿下之所涵貸所庇覆者每在於刀削密之地院相元戎何等近密何等優渥而締結謀危宗社未了之案難言之慮已無可言而十字刀削輿情念非常之患識者抱不寐之憂廓揮乾斷亟允臺請尤不可少緩也至若趙時偉之肆發凶言已是常情之外公坐發口必有參聽之人一加嚴覈自可綻露而尙此靳持臣尤莫曉也傳曰刑罰世輕世重治世用輕刑危時用重刑此聖王不易之權度也跋扈之漏網伏莽之包荒實爲今日之所深憂竊嘆者而雖於政令微細之間每用柔克之道輒欠剛斷之義繡啓之論列或加闊狹他印之借踏亦歸容庇此雖小事大關後弊伏願繼自今於一政一措之細一言一動之微隨事留省各當其義是臣區區之望也臣病旣難强屢違召命草草數語不足以塞一日之責則逋傲之誅瘝曠之罪以公以私決難容貸伏乞聖明亟遞臣職仍治臣罪以肅朝綱以安微分焉答曰省疏具悉悉諭諸批爾其勿辭察職
정조 11년
丁未四月十四日卯時上御誠正閣同副承旨與奉朝賀入侍時同副承旨李敏采假注書李德鉉記事官李相璜金祖淳奉朝賀趙暾以次進伏訖上謂趙暾曰卿近無病恙乎行步勝於年前登筵時矣暾曰狗馬之疾衰老益甚矣上曰卿何不京居對曰旣不關係國家故退伏鄕里任便自在矣上曰卿有畫像乎暾曰姑未出矣上曰畫本出後自趙鎭宅而入送可也卿之酒量何如於前暾曰無酒則不能堪過矣上曰領相之引義可乎暾曰言者有意而爲之則不可不自引而旣謂泛論則亦不必引義矣上命平安兵使入侍賤臣承命出與白東俊偕入進伏上謂暾曰當賜食物卿則先退暾退出上命平安兵使進前東俊進前奏職姓名上曰下去勉力爲之仍命宣諭訖命退諸臣以次退出
정조 11년
丁未四月十四日辰時上御重熙堂左承旨入侍時左承旨趙衍德假注書李德鉉記事官尹行任金祖淳以次進伏訖上命書傳敎曰今聞祭酒疏批雖有之未知何本之爲後疏批云卽令政院往復祭酒處以啓又命書傳敎曰耆年寓托必多齟齬奉朝賀趙暾家令該曹食物題給命退承史以次退出
정조 11년
丁未四月十四日申時上御誠正閣同副承旨與監印堂上入侍時同副承旨李敏采假注書李德鉉記注官承膺祚李相璜監印堂上鄭昌順以次進伏訖上曰何間當畢役乎昌順曰匠手二三人加數限十餘日則可以畢役矣上曰此則依卿所奏爲之可也昌順曰進獻時用進書儀乎上曰不必然矣上曰雨意尙閟民事可悶矣昌順曰三南則浹洽而京畿甚旱誠悶矣今日日氣甚薰暑似釀雨矣上日然矣命退諸臣以次退出
정조 11년
都承旨未差左承旨趙衍德坐直右承旨李鼎運坐左副承旨洪義榮坐右副承旨曺允大坐直同副承旨李敏采坐注書金孝建病一員未差假注書李羲觀仕李德鉉仕直事變假注書張錫胤仕
정조 11년
曺允大啓曰大司憲蔡弘履持平李基恒未肅拜執義掌令一員未差掌令閔彝顯持平宋煥箕俱在外監察茶時之意敢啓傳曰知道
정조 11년
曺允大啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 11년
以右承旨李鼎運牌不進罷職傳旨傳于趙衍德曰只推更爲牌招
정조 11년
傳于李敏采曰左承旨入侍
정조 11년
注書金孝建病代李羲觀爲假注書
정조 11년
有政吏批判書尹蓍東進參判李秉模病參議李集斗進承旨洪義榮進以李亨元爲大司諫朴聖泰爲執義徐秉德爲司諫任長源爲掌令元啓英爲工曹參議金載翼爲兵曹正郞閔永喆爲金海府使右議政兪彦鎬復拜事傳敎以兪彦鎬爲承文都提調
정조 11년
兵批判書金履素病參判金魯淳入直進參議柳誼病參知李夔病承旨曺允大進以李亨元李在學李命勳權以綱爲副司直沈銖李龜雲宋煥德申光祐爲副司果
정조 11년
曺允大啓曰臣敬奉聖旨馳往傳諭于西部盤石坊蓮池洞契議政府右議政兪彦鎬所住處則以爲臣猥叨非據之任自犯罔赦之罪恩出曲貸罰止薄罷逬出城外縮伏震懍惟重辟是竢不自意纔踰兩宿特敍旋降爵秩如舊此豈臣夢寐之攸到繼又近密之臣儼臨旅邸傳宣別諭上下二百五十有餘言字字敷心句句浹髓所以呴濡而庇覆之敎詔而指導之者實無異於家人父子之間臣雙擎九頓有淚無從不知負罪賤臣何以得此於君父也感激隕越益不知措躬之所也臣初未敢以大官自居今於滌蕩開釋丁寧諄複之下雖頑如木石豈不思所以祗承德意以伸感祝之私而第惟罪負深重情地兢蹙有不敢以薄勘之已經殊渥之荐加而唐突冒進以重其恣肆無嚴之誅雖蒙曠絶之隆旨而趨承無路罪上添罪冞增懍慄謹當冒入文字仰陳瀝血之懇仍請逋命之罪云矣臣旣承偕入之命姑爲仍留之意敢啓傳曰知道俄諭傾倒至意及見書啓未見有幡然之語殊可歎也卿若陳疏承批後卽欲出仕姑當差待疏來此意更以承旨傳諭疏本如已書置卽爲捧入否則明日捧入待批下與之偕入可也
정조 11년
李鼎運啓曰臣敬奉聖批馳往傳諭于西部盤石坊蓮池洞契議政府右議政兪彦鎬所住處則以爲臣纔承非常之寵諭附陳難冒之私懇擬將治疏申籲以爲祈免之計而臣適疾病呻吟未及構思不意承宣再臨一日之中荐辱殊禮轉益惶蹙無地自容方値日暮謹當力疾締成待朝呈進仰請處分云矣臣旣承偕入之命姑爲仍留之意敢啓傳曰知道明當更送爾則先爲入來
정조 11년
李鼎運以吏曹言啓曰慶尙道都事崔重圭呈狀內矣身素抱奇疾無時發作而貶期在近末由赴任云身病旣如此則有難等待其差歇依例罷黜何如傳曰允
정조 11년
洪義榮以成均館行大司成言啓曰明日殿講時齋任落點望筒今方修正以入而西齋色掌一員未差之代掌議稱以在外屢度催促終不差出莫重望單不得備員此莫非臣不善董飭之致惶恐待罪之意敢啓傳曰卿則推考如非元在外掌議停擧望筒還下卽爲差代修整以入
정조 11년
李敏采以賑恤廳言啓曰五部都民三巡發賣米今月十六日爲始別倉分兩所上下之意敢啓傳曰知道
정조 11년
曺允大以左右捕盜廳言啓曰罪人金獜三定捕校押送咸鏡監營使之嚴囚罪狀詳考文案狀聞罪人得謙善亨宜謙等絶島爲奴事命下矣罪人金獜三竝其文案定捕校押送咸鏡監營罪人得謙全羅道珍島郡金甲島爲奴罪人善亨康津縣古今島爲奴罪人宜謙興陽縣呂島爲奴次各定禁衛營將校一人押送于全羅監營之意敢啓傳曰知道
정조 11년
李鼎運以刑曹言啓曰因義禁府啓辭大逆不道罪人匡運妻景順全羅道興陽縣呂島鎭爲婢女俊愛慶尙道泗川縣爲婢女尙愛鎭海縣爲婢子婦敏安咸鏡道三水府爲婢而竝捉囚龍仁縣獄云令刑曹押送事命下矣罪人等旣囚龍仁縣獄卽爲押送各其配所事發關分付于該道道臣之意敢啓傳曰知道
정조 11년
判府事金熤箚曰伏以臣之腹中疼掣之症一直二十餘日未有減勢今曉魂宮陪祭之班忽地陡劇及其罷黜禁外幾至叫倒不省略試薑桂溫中之劑尙無應效一味呻楚呼吸喘短氣力委綴卽伏承儒生殿講考官之命顧今病狀實無自力趨造之望玆不得不避瀆擾之誅敢申疾聲之呼伏乞曲垂鑑憐亟賜變通俾免臨時窘迫之患仍治臣違逋之罪以肅朝綱臣不勝惶恐戰灼之至答曰省箚具悉卿懇愼節極庸悶慮卿須安心勿辭益加愼攝仍傳于曺允大曰此批答遣史官傳諭于金判府事試官以左議政爲之
정조 11년
獻納成種仁疏曰伏以臣屢入臺地曾不能出一言論一事以效一日之責居常愧赧如負大何只緣懲討爲急義分甚重前後除拜不敢爲逡巡之計今玆職名稍改召牌儼臨豈不欲卽日趨膺粗伸叩謝之忱而第臣自月前痰腫忽肆於耳門刺痛延及於面部備經苦毒長時落席尤忌風寒不敢開戶今已月餘有加無減以此病勢實無時日內束帶趨朝之望玆敢坐犯違逋之罪仰瀆崇嚴之聽伏乞天地父母俯垂矜諒特許鐫削臣所帶職名俾得安意調治以尋生路仍治瀆擾之罪以昭法紀焉臣於病伏㱡㱡之中豈復以言官自居而卽伏見傳敎下者有春桂坊解謫參班之命不能無戚戚於中玆敢附陳一言惟聖明垂察焉噫雷肆舊僚之趁今宥還亶出於我聖上體下情之意臣亦僚屬中一也自承此敎慟懷一倍層激竊伏以爲我殿下俯察群下之心俾伸弸中之恫者蓋亦靡不用極而獨於一國共公之憤擧世齊聲之請若有所忽忘而遺置焉臣誠滿心滋惑不知其故也夫參班人情之小者也復讎人情之大者也今乃忽略於大處莫洩沫飮之悃而反爲曲念其小節徒伸哭泣之哀則其可曰無憾於天理人情之極而彼參班諸臣亦何顔面周旋於駿奔哀號之列乎嗚呼今日亢旱之災又胡然哉蓋自昨秋以來恒陽久愆霈澤終閟冬月幾乎無雪時雨尙此過期臣不敢爲漢儒傅會之說指言某事之爲某應而第念神人冤鬱之氣結而不解則天地和洽之澤亦將何從噫天人一理氣機相流顧今八域含生之倫莫不崩心痛骨誓不與國賊共生而宸聽愈邈輿憤徒激則無愧乎天心不豫和氣未臻致有此周歲亢陽之災耳以殿下欽昊之德燭理之明何不念及於此而惕然反圖也耶臣固知聖上止慈之情豈待群下抆血之請而含忍度日姑息爲事彼醫媼數輩明有可疑之端眞有可覈之跡而此亦一切不問牢拒群情況復凶窩逆魁何由窮鋤而極治乎嗚呼居諸迅駛祥月已迫人間之至冤未洩天下之大義不明而猶且苟隨班行恬然將度此日俯仰穹壤此何人斯臣伏枕涔涔寸衷不滅玆將極天悲冤之忱復申前日未了之請伏願聖明亟允前後三司之請于以順人情而答天心焉答曰省疏具悉勿煩爾其勿辭察職
정조 11년
行都承旨沈豐之坐左承旨李亨元未肅拜右承旨趙衍德坐左副承旨李鼎運坐右副承旨洪義榮坐直同副承旨曺允大坐直注書金孝建病一員未差假注書李羲觀仕李德鉉仕事變假注書尹光顔病
정조 11년
熙政堂儒生殿講罷後奎章閣政院玉堂藥房口傳問安答曰知道
정조 11년
李鼎運啓曰明日常參經筵取稟停
정조 11년
傳于李亨元曰都承旨右副承旨入侍
정조 11년
承旨前望單子入之沈豐之閔台爀落點
정조 11년
傳于沈豐之曰左承旨入侍
정조 11년
吏曹口傳政事尹蓍東爲同成均
정조 11년
張錫胤禁推代以南達孫爲事變假注書
정조 11년
南達孫在外代以尹光顔爲事變假注書
정조 11년
傳于李鼎運曰金海府使當日辭朝後留待
정조 11년
以京畿監司狀啓祈雨祭設行事傳于曺允大曰十一月朔前祈雨之擧前例絶無而僅有京中則特以拔例之意自明日設行外方當依外方之例入節前設行與否溯考前例更爲狀啓後待回下擧行事卽爲回諭
정조 11년
曺允大啓曰三角山木覓山漢江初次祈雨祭獻官近侍中差遣事命下矣取考前例則承旨閣臣中進去矣今番則何以爲之敢稟傳曰三角山左承旨李亨元漢江左副承旨李鼎運木覓山右副承旨洪義榮進去各別齋戒諸執事淸齋與否依例發遣吏郞摘奸
정조 11년
沈豐之以兵曹言啓曰羽林衛將鄭彦衡素患痰癖之症近又添劇時月之內無望供識呈狀乞遞實病旣如是則宿衛領軍之將不可久曠今姑改差何如傳曰允
정조 11년
有政吏批判書尹蓍東進參判李秉模式暇參議李集斗進承旨洪義榮進以李亨元孟至大爲承旨邊得讓爲安州牧使李祖承爲成川府使朴綏源爲溫陽郡守金獜采爲慶尙都事
정조 11년
兵批判書金履素進參判金魯淳病參議柳誼入直參知李夔病承旨曺允大進鄭述祖爲分副摠管尹範叙爲羽林將洪鏶爲黃海中軍朴重佐爲吾叉浦萬戶李英圭爲開雲浦萬戶金百鍊爲助泥浦萬戶僉知單鄭智世安大進柳文範副護軍單申大謙徐有器李彦植副司直單李敏采
정조 11년
趙衍德啓曰臣敬奉聖批馳往傳諭于北部觀光坊昭格署洞契議政府領議政金致仁所住處則以爲朝於史官之臨宣召命也敢以情病俱苦未克趨承仰對矣卽者近密之臣擎傳箚批敷心之敎溢於十行至引故相被論事開示丁寧反復指導臣伏讀未半不覺汗淚之交逬也當此擧世噤默之日毋論公車對策言路開廣實爲淸朝之美事而特臣則情理痛迫不得不一言陳辨而已初何敢以處分言者如聖祖時故事萌之於心乎惶霣旣深病狀且劇去就之間罔知攸措伏蒙踵遣史官軫念賤疾諭令從後入侍仰頌曲庇之眷不勝感泣之至云矣敢啓答曰知道
정조 11년
前同副承旨李敏采啓曰臣敬奉聖批馳往傳諭于西部盤石坊蓮池洞契議政府右議政兪彦鎬所住處則以爲臣猥將血懇冒瀆崇聽及奉聖批不準所辭誨勉愈摯辭旨愈渥臣伏地祗受轉益感惶靡所容措自惟無狀賤臣旣被曠絶之恩諭復辱承宣之來守情窮理極不敢復煩籲呼宜卽趨承德意而第臣滯嘔泄之症近又添苦謹當暫就私次稍加調息將以明日進肅天陛倘蒙聖鑑下燭先命召還近侍則在臣賤分實爲萬幸云矣臣旣承偕入之命仍爲隨往之意敢啓答曰知道
정조 11년
李鼎運以兵曹言啓曰都摠府都事任聖說方帶別軍職勢難兩處供職呈狀乞遞所帶都摠都事之任今姑改差何如傳曰允
정조 11년
洪義榮以禮曹言啓曰觀此平安道暗行御史李崑秀別單平山士人申恪妻鄭氏故學生震燁之女也震燁母病血指一鄕稱其孝震燁臨死鄭氏年纔十五亦爲囓指及喪歠粥三年哀毁動人聞者皆稱曰孝子之門又生孝女服闋歸于申事舅姑奉祭祀一以誠孝其夫不幸病死鄭氏矢心自裁舅姑寬譬之甚摯以其姪子子之以慰其心鄭氏泣告曰孝烈雙全古人所罕然舅姑之敎敢不服從自是後夷然無幾微色舅姑信之無疑旣葬卒哭後一日負螟兒號哭於筵几退歸寢所仰藥自處家人奔救已無及矣一死人之所難倉卒捐生古或有之而至若鄭氏之從容自劃視死如歸求諸往牒亦所罕有如此節烈恐不容泯沒安州兵營官奴甲孫之妻金召史夫死晝夜號哭不脫衰麻粥飮延命以終三年過禫之後飮藥將絶家人急救之幸不至死自是結幕於夫墳之側至今便作髑髏一縷僅存鄕中士女莫不嗟歎金召史不過以閭巷至微至賤之類乃能矢心守墳雖生如死論其節行殊賢乎一時殉身其在風厲之道合施褒尙之典竝令該曹稟處矣蓋鄭氏以孝子之女在家孝於親歸于申家事舅姑奉祭祀一以誠孝及其夫死從容理事仰藥自處旌閭重典雖難輕議節如鄭氏宜無所惜至於金召史以至微至賤之人夫死服衰飮粥以終三年而乃能矢心守墳一縷僅存雖生如死如此異行亦合褒嘉平山幼學申恪妻鄭氏特施旌閭金召史亦爲給復實合於奬烈樹風之政而係干恩典臣曹不敢擅便上裁何如傳曰依草記施行可也
정조 11년
洪義榮以成均館行大司成言啓曰今日殿講時東齋掌議生員徐英修色掌生員尹秤西齋掌議進士沈象奎色掌進士金處巖兪聃柱西學色掌幼學兪重柱或稱在外或稱親病連爲催促尙不來待事體所在極爲未安依定式限三年停擧何如傳曰昨今擧措極爲痛駭旣稱在外又稱親病莫重殿講以致齋任之不備此豈適然之事近來似此異常之擧必有主張之人姑欲任置更觀如何結果大抵大同之處義豈有半爲半否之理又豈有生進則不應試幼學則應試之理乎以此以彼雖謂之世變可也卿等旣承筵敎何必更有指敎此草記勿施更或以儒生事煩聞卿等首被重勘爲先以此知悉
정조 11년
趙衍德以刑曹言啓曰依下敎成均館行首守僕李鎭億爲先着枷嚴囚之意敢啓傳曰今日事可謂有國乎今日待令吏僕一竝嚴囚以待處分雖一人遺漏當該館堂當重勘以此申飭可也
정조 11년
洪義榮以刑曹言啓曰行首守僕嚴囚草記批旨內今日事可謂有國乎今日待令吏僕一倂嚴囚以待處分事命下矣依傳敎成均館書吏金宗翼洪聖郁洪龍震鄭惟泰李鳳壽李鳳炯鄭學溫李亨老洪得通李世茂梁興祿金洛采金龍喆金相元安克復梁錫駿李漢蕃李快益金謙澤朴孝鎭鄭時潤李英泰守僕金履周朴光吉洪萬軾等着枷嚴囚之意敢啓傳曰渠輩何足責也與首僕分揀放送
정조 11년
洪義榮以兵曹言啓曰依下敎結束色書吏金復昌金之聲各決棍五度之意敢啓傳曰知道
정조 11년
洪義榮以賑恤廳言啓曰中部七十九契五百五十三戶衛將所員役三十九戶南部六十一契二千一百二十二戶西部八十七契三千七百五十一戶合六千四百六十五戶發賣米一千一百七十一石十二斗分給之意敢啓傳曰知道
정조 11년
洪義榮以賑恤廳言啓曰南部苧廛洞居良女金召史今四月十五日申時南門內水閣橋近處得三四朔遺棄男兒欲爲收養而貧不自食願爲受料告于本部自該部同月十六日牒呈依定式給料使之乳養之意敢啓傳曰知道
정조 11년
洪義榮以義禁府言啓曰行副司直徐有寧爲先中道付處事命下矣徐有寧黃海道豐川府中道付處而以傳敎內辭意具罪目卽爲發遣府都事星火押送配所何如傳曰允
정조 11년
趙衍德以兵曹言啓曰今四月十七日武臣堂上朔試射試官望備擬受點矣祈雨祭齋戒相値不得爲之之意敢啓傳曰知道
정조 11년
領議政金致仁箚曰伏以臣猥控崩迫之私至煩誨責之恩惶恐感激罔知攸處洊違召命泥首金吾是豈臣樂爲哉及夫承聞筵敎之後則一向自引萬萬非分義道理之所敢出遂不得不黽勉登筵自同無故雖自知其行止卽當觀聽駭惑而有未暇恤也雖然若臣自來疾病情踪之危苦悲切者則臣何敢自外於天地父母之前不一披瀝肝血以冀聖上之惻然垂憐也哉臣之類風之症積有源委少患血病誤服冷劑轉成腹痛泄利劇歇無常眞元受損篤老以來氣不敵病一倍困劇而眩暈迷瞀肢麻言澁等症遂乘虛而作矣許久調攝雖幸少減乍挾外感其漸卽見左邊之不良聲音之艱出已非平昔樣子而精神之如墜烟霧則往往至於不辨朝夕與東西失睡輒至達明厭啖無異闕食雖死生有命遲速難知而要之不可復責以生人之事則決矣嗚呼臣萬死一生之人也幾年休退稍遠機穽忽地起廢自分顚仆雖以日月之在上父母之孔邇得以恃而無恐而覆車之迹重踏曲木之影頻驚衆怒群猜之所共萃凶言悖說之所白做種種叵測之端多出人理之外則雖其朽殼之强策䠥躠而不知愧無奈寸心之已傷畏約則無窮時臣之不可久於朝不但臣所自矢抑亦一世共知而不幸狗馬之疾又促之矣噫臣上無父母中鮮兄弟下乏子姓平生所仰賴而爲命者惟國家耳秪是三世爲相造物所忌重以孽由自作罪在罔赦而乃蒙先大王如天之恩拯臣於必死之中假臣以將盡之命式至今活矣忽於望八殘齡被聖上不世之遇重叨相職於屛廢十五年之後者實出夢想之外殆似命卒之秋臣雖沒廉何忍復出而恩數曠絶責勉隆重臣旣一息未泯尙具彝性則追先帝報陛下之義政臣今日情事遂不免冒沒承命中心慙愧猶屬餘事一念危懼如坐鍼氊而乍單旋撤忽入焂出凡幾遭矣遲徊之頃一朝陷於不測則螻蟻性命縱不足惜其爲仰累則哲之明當如何哉此臣之所大恐也與其終罹大戾上玷聖化毋寧早被慢命之誅爲兩幸於公私臣之去就於是乎定矣伏乞聖明亟命遞臣議政之職還臣奉朝之銜俾臣得以全保餘生歌詠大化千萬之祝答曰省箚具悉卿懇日昨面對也多少說話傾倒備盡何必更煩於此批耶昔洪致祥因對策論淸城事搆捏備至淸城因以深引肅廟嚴賜處分於致祥別下敦勉於淸城淸城事屬自己控引猶乃爾自上處分又如是嚴截予於卿恩遇何如眷毗何如予豈不以聖祖所施於故相者施之於卿而言之顯晦時之艱泰自有古今之異同焉此意向卿亦有云云卿必記有之矣況其對章曰無指的而發云爾則抉摘字句曰是曰非徒見有實其事副其說之慮予於卿寧或泛視然乎哉噫卿以今之時爲何等時也若不念癡聾之義竊恐卿之蹤跡一日不安於朝似此曲折予已言之詳矣卿亦旣知之悉矣今日箚擧無幾備例纔有入侍之命留俟登筵卿須安心勿辭須卽隨承宣造朝仍傳曰此批答遣承旨傳諭于領議政
정조 11년
右議政兪彦鎬疏曰伏以臣罪臣自知之當伊日法講之停而不請臺官之譴罪一也以私心悚恧而冒犯瀆擾之誅罪二也因一時賤疾之劇而未赴召役之命罪三也一猶罔赦況有是三者乎臣自承筵敎以後驚惶震懍欲鑽地而不得俯仰跼蹐如窮人之無歸畢竟處分止於譴罷匪罰伊恩且感且悚而自惟重罪薄勘無以自贖縮伏城外秪俟鈇鉞之誅矣不圖聖度天大曾未幾日旋命收敍復還職秩而乃若匪怒無隱之敎已示滌瑕敷心之意繼又特遣承宣誕降別諭一字一句罔非出於丁寧懇惻之聖念而至以一番洞瀉而後已爲敎以臣無所似之庸姿蒙此異於衆之殊知臣擎讀至此尤不覺聲淚之俱發不知負罪賤臣何以得此也噫從古人臣之受恩於君父者固亦何限而豈有若臣之頂踵毛髮罔非君賜拯濟生成曲被洪造者哉前後聖敎輒以臣宮僚時事爲諭臣每一承聆自不勝感激涕泣而若其遭遇之始終在古亦罕身命之屯亨無往非恩臣雖頑如木石亦有一段彝性生隕死結圖報一念炳然如丹神鬼可質而秪緣臣忱誠未孚情實莫白自歸孤恩負德之科滿心漸痛撫躬踧踖是將生爲不忠之臣死爲不瞑之鬼乃今恩言曠絶容光畢燭臣雖卽日退塡溝壑萬萬無所恨矣臣含恩畏義宜卽竭蹶趨謝之不暇而才不逮人力不勝任其於我聖上知久望深求備責重之至意將無以仰塞其萬一則以此以彼唐突冒進實非賤分之所敢出玆敢悉暴衷懇仰瀆崇嚴伏乞天地父母俯垂憐察特賜鐫免仍治臣逋慢之罪俾重任無曠私分獲安焉臣無任屛營祈懇之至答曰省疏俱悉卿懇昨諭悉諭卿必領悟矣人之見此尙且代感況卿心哉到今卿豈忍更有辭巽安心勿辭卽起入來肅命仍傳曰此批答遣承旨傳諭于右議政與之偕入
정조 11년
丁未四月十六日卯時上御熙政堂日次儒生殿講入侍時左承旨趙衍德右承旨李鼎運左副承旨洪義榮右副承旨曺允大同副承旨李敏采假注書李羲觀李德鉉記事官李相璜金祖淳檢校直提學李秉模檢校直閣金憙待敎尹行任以次進伏訖引儀引試官及應講儒生入庭行四拜禮訖命官左議政李在協試官朴祐源李時秀林蓍喆趙鎭宅金履成以次陞殿進伏上曰草記中稱在外者誰也柑製時事已極駭怪今番又爲此擧亦可謂之士氣乎予自丙申瑮賊疏頭時已見欺矣君君臣臣姑無論科場何等大坊而或觀或不觀便同戲劇寧有如許道理齋任之罰皆解而召入仍謂在協曰緣何而如此云耶在協曰諸生以疏頭定配事引義云耳上曰賢關古稱首善之地而擧措之顚倒若此其爲流俗之害當如何放恣無忌全無嚴畏之心小不如意則敢售此等之習逆變亦未常不由於此矣此後若有不爲觀光之言則當鞫問而不敎而刑謂之罔民館堂進詣泮宮問今日不爲入場之由仍以筵敎曉諭可也命書傳敎曰曉諭諸生旣有下敎諸生聚集泮宮館堂以下卽爲進去宣諭後草記命書傳敎曰同成均吳載純許遞卽令該曹口傳差出待下批牌招先擧行後謝恩在協進前曰朝晝異候聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰統制使申大謙以其親病連呈辭狀而目下情理姑勿論聞明年則以其親年自在當遞云五六朔之間不顧重任之數遞强令赴任揆以國體終涉苟簡今姑改差何如上曰依爲之出擧條義榮曰殿座時承旨不可不備員而同副承旨李敏采偕來進去矣在前如此之時或有變通之例今番則何以爲之乎上曰許遞前望單子入之待下批牌招可也出擧條上命開講儒生等以次進講上命書傳敎曰今玆之旱胡至此甚自去年季夏晦得雨之後通計跨年所得僅爲卄餘次水深又僅爲尺有寸玄遠之理縱難推惻苟究厥由豈無所祟予方側身修省不遑自暇而虔禱之擧亦豈容蹔緩節序雖似差早冬無雪春不雨井泉俱涸苗則稿矣目下渴急殆甚於盛夏念及穡事心焉如焚近考往例五月節前祈雨肅廟庚午行之先朝壬辰亦行之爲今日仰述之端三角山木覓山漢江初次祈雨祭不卜日以今十七日受香獻官近侍中當差遣祭品精備齋官另擇俾各齋沐其身浣濯其衣虔誠將事事令該曹知悉申飭又命書傳敎曰無論事實之如何今日事國體無可言不可以一齋之備員有難寬恕大司成朴祐源罷職上曰大司成前望單子入之待下批牌招察任出榻敎上覽海西御史李崑秀入來肅單命書傳敎曰大臣備局有司堂上戶惠堂吏兵判禮曹刑曹堂上來待上命來待諸臣入侍又命御史入侍左議政李在協吏曹判書尹蓍東兵曹判書金履素禮曹判書徐有隣御史李崑秀承命進伏上命崑秀讀奏書啓及平山殺獄文案訖上曰殺獄跋辭甚善爲之矣仍命刑判就議領相後稟處又命吏兵判覆奏蓍東曰此海西關西暗行御史李崑秀書啓也定州前牧使李家煥勅需犯用稅米代捧穀簿一任紊亂刑具慢不照檢外此民庫米之那移官廳穀之苟充各項不法非止一二爲辭祥原前郡守鄭爀山田加稅差任捧賂勅庫米則無難代捧私倉穀則恣意反作種種干科不一其端爲辭兩邑守令御史雖已封庫而論其所犯不可罷黜而止竝令該府拿問定罪豐川府使李萱勅庫錢之虛留城餉米之那移雖不必專責亦難免不察刑具違式亦爲可駭爲辭成川府使鄭宇淳威欠束濕病或妨務倉逋雖少杖違頗多爲辭順安前縣監金載億納賂差任客謗喧騰官雖已遞事難終掩爲辭文化前縣令李英澤賣鄕捧錢事極駭聽不可以已遞不論爲辭安州牧使尹長烈稅米代捧戶錢疊徵有難曲恕爲辭五邑前後守令竝令該府拿問處之何如上曰依爲之拿處守令俱有現捉文書不必遲待勘律爲先改差皆於今日政差出豐川府使李萱聞御史言些少那移當屬前官斷飮之說宜令終譽不必混置改差之中令政院區別捧傳旨可也出擧條蓍東曰此海西關西暗行御史李崑秀書啓也牲邑及沿路守令論列之中海州判官尹行儼遂安郡守趙毅鎭中和府使金養和順安郡守李英敎長淵縣監吳載重殷栗縣監宋啓來文化縣令金履裕黃州牧使趙長鎭瑞興府使沈公猷金川郡守李廷衡江東縣監徐美修殷山縣監李遇濟順川郡守李晦植嘉山郡守李禹道博川郡守朴基爀寧邊府使徐龍輔肅川府使李潤慶平壤庶尹金履中高陽郡守李素長湍府使李觀賢凡二十一邑守令或褒奬而未有優異之績或少貶而亦無顯疵之政竝姑置之何如上曰依爲之出擧條履素曰此黃海道暗行御史李崑秀書啓也以爲黃海監營中軍金宗淵戢盜之政不勤徵債之刑太酷云兩條論列俱係失職不可仍置爲先罷黜拿問處之何如上曰依爲之出擧條履素曰此黃海道暗行御史李崑秀書啓也以爲吾叉浦僉使洪道俊助泥浦萬戶劉泰成等松禁不嚴摘奸時多有執頉云論其所坐不可以已經棍治有所寬恕竝罷黜何如上曰依爲之出擧條上曰政官牌招開政出榻敎上曰成川府使鄭宇淳安州牧使尹長烈改差順安前縣令金載億時帶職名改差黃海中軍金宗淵拿處之代吾叉浦僉使洪道俊助泥浦萬戶劉泰成罷黜之代竝令今日差出出榻敎講訖命退諸臣以次退出
정조 11년
丁未四月十六日申時上御重熙堂右副承旨入侍時右副承旨曺允大假注書李德鉉記事官李相璜金祖淳以次進伏訖上命書傳敎曰今日事可謂今古所無之世變也西齋儒生之忽然抵死不欲赴擧於今日朝廷誠有不可度者非不知按問無故不臣之心仍又按法定罪而見今師道掃地不敎而刑何異罔民特從三令之意只令泮堂招諸生曉諭予意蓋深矣然齋任之抗命固非一二人而其中沈象圭予嘗認以故人稚子渠若有一分嚴畏之心焉敢隨衆謀免掌議沈象圭爲先定配又若守使子姪渠之地處無異戚畹且卿相子弟尤別於寒素之家則一例推托其果成說乎所餘者國綱懲癉之擧先從貴近始孺子何責爲今日臣子聞今日筵敎匿置家中不令赴試其罪合被重辟而子弟之事不宜施及父兄予於年前金判府筵奏未嘗不嘉之雖不下吏究覈玆事旣關自己行副司直徐有寧中途付處時帶將任卽令宣傳官奪符後仍遣都事星火押送于配所似此怪擧必有首倡之儒生政院知悉招致泮僕使之自首後來告待來告卽爲具由稟啓允大曰守禦使徐有寧中途付處事命下矣將兵之任不可一刻無摠察之人何以爲之敢稟上曰摠戎使兼察可也允大曰守禦使以摠戎使兼察事命下矣摠戎使金持默卽爲牌招聽傳敎何如上曰依爲之出擧條命退承史以次退出
정조 11년
行都承旨沈豐之坐左承旨李亨元差祭右承旨趙衍德坐直左副承旨李鼎運差祭右副承旨洪義榮差祭同副承旨曺允大坐直注書金孝建病一員未差假注書李羲觀仕李德鉉仕直事變假注書申溆仕
정조 11년
李鼎運啓曰大司憲蔡弘履持平李基恒牌招啓辭未下執義朴聖泰掌令閔彝顯任長源持平宋煥箕俱在外監察茶時之意敢啓傳曰知道
정조 11년
曺允大啓曰明日常參經筵取稟傳曰停
정조 11년
曺允大啓曰來二十一日朝參日次矣敢稟傳曰停
정조 11년
曺允大啓曰來二十一日輪對日次矣敢稟傳曰爲之
정조 11년
以專經武臣試射試官望單子傳于趙衍德曰得雨後更稟
정조 11년
傳于沈豐之曰右議政留待
정조 11년
傳于沈豐之曰右議政入侍
정조 11년
傳于曺允大曰右承旨與提調入侍
정조 11년
以承旨房望傳于沈豐之曰仍
정조 11년
尹光顔有頉代申溆爲事變假注書
정조 11년
以京畿監司狀啓五月節前祈雨祭設行與否溯考前例事傳于趙衍德曰旣有癸巳丁酉一二已例云觀勢從便設行之意回諭
정조 11년
以黃海監司啓本罪人姜在寅到配事傳于沈豐之曰比之昨日諸生擧措可謂緦功之察豈可無弦韋之擧放送事回諭
정조 11년
洪義榮啓曰似此怪擧必有首唱之儒生政院知悉招致伴僕使之自首後來告待來告卽爲具由稟啓事命下矣招致成均館守僕使之曉諭儒生等處捧自首以來矣卽者守僕來告以爲進士辛耆寧以凶逆未討國讎未復不欲抗顔場屋以占榮進之利引義停科一視義理之意呈單太學仍自今年人日製廢科不赴故以首唱自首云矣敢啓傳曰所執雖萬萬乖當此則段落各異且諸生推諉之時獨能挺身自首其心足云可觀此人則不干之事猶自首昨日事無論自劃與規避此兩款終無自首之人豈非辛耆寧之罪人乎更令嚴飭本館
정조 11년
沈豐之以成均館同知館事行大司成意啓曰臣等馳詣泮宮依下敎聚會館學居齋儒生及方外儒生以下敎內辭意一一詳細曉諭則館學居齋儒生等以爲齋生等進參今日殿講別無可達之辭而傳敎之下惶懍震越不知所達云方外儒生等以爲方外儒生等日次殿講雖非進參之人而今伏承嚴敎下者驚惶震慓罔知攸措無辭仰達云矣敢啓傳曰知道
정조 11년
洪義榮以刑曹言啓曰掌議沈象圭爲先定配事命下矣依傳敎沈象圭全羅道高山縣定配所卽爲押送之意敢啓傳曰畿沿更定配所先發配後草記可也
정조 11년
趙衍德以刑曹言啓曰沈象圭畿沿定配事命下矣依傳敎沈象圭京畿金浦郡定配所押送之意敢啓傳曰知道
정조 11년
趙衍德以賑恤廳言啓曰東部三十五契一千七百十二戶北部三十八契一千五百二十戶合三千二百三十二戶發賣米五百七十三石十四斗上下五部都民三巡發賣米今日畢分給之意敢啓傳曰知道
정조 11년
領議政金致仁箚曰伏以臣伏見夜下傳敎有太學齋任沈象圭定配行副司直徐有寧付處之命臣竊以爲過也彼儒生輩不知陳章與赴擧之段落各異自執謬見累拒嚴命是具罪烏得無處分而第於絲綸之間辭敎欠平又以沈象圭之爲故臣子拈出獨罪於同罪之中揆諸刑政不已偏乎徐有寧則誠有不敎之失然以其子之罪移施於其父尤涉過中年前相臣之奏殿下旣嘉之而不用其言則不幾近於說而不繹乎伏乞聖明更加三思特寢成命儒生之可罪者施以他罪以光聖德不勝幸甚臣方引伏不宜妄論而憂愛耿耿敢此冒瀆惟聖上俯察焉答曰省箚具悉卿懇本事此非拈出於同罪之中也且在京稱頉惟渠一人非不知渠有兩老不得已有是處分卿之未詳事實認爲拈出儘無怪矣傳敎中不臣二字似非諸生本情纔因右相言已許抺改矣付處罪人徐有寧事亦非移施之擧若子若姪或稱在外或無去來以致半日臨殿且有縷縷筵敎是使此人聞知而匿置家內漫若不省甘自歸於欺瞞之科豈非自誤而自取與向來金判府家事亦有異焉不可謂說不繹事實蓋如此卿須諒之昨於史官之回聞有惟憂爲卿悶念容俟日間更當有召命矣海西繡啓中民邑諸弊條纔令有司之臣往詢卿議仍令文字稟處未知果有指劃否平山殺獄事今旣一反卿議何如亦須附奏於該曹回啓可也仍傳曰此批答遣史官傳諭于領議政
정조 11년
丁未四月十七日辰時上御誠正閣都承旨與右議政入侍時行都承旨沈豐之假注書李羲觀記事官李相璜金祖淳右議政兪彦鎬以次進伏訖彦鎬曰旱氣太甚聖體若何上曰一樣矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣彦鎬曰臣往住南門外目見盤池盡涸旱災可謂孔極矣上曰旱氣如此誠沓沓矣今番事卿於予野俗矣卿與他人有異當日事殆欲絶交予則由卿而失敬禮之義由卿而有處分之過非不自知其過也予之知卿者不如此故耳今番別諭罄悉予意惟以卿故如此豈以不赴試役罷大臣乎罷卿翌日領相有所言故予亦有云云今番擧措眞所謂觀過知仁囂囂之俗必謂之有他事矣彦鎬曰臣於筵席何敢分疏而聖敎及此請奏之朝講時事專由生疎所致矣上曰殿講時不入何故也彦鎬曰當日所失惶汗無地陳箚承批後豈敢復引而素患滯症適添上逆下泄無以自力故不得入來矣上曰然則予言歸於億逆公然由卿有一過擧矣卿如遭人言予必爲卿地而卿於予有如此事則予之憾卿比他人百倍矣彦鎬曰聖敎至此更敢何達然臣今出肅惶愧之心益無容措人雖不似顧其官則大官被罪數日晏然行公名器廉防由臣盡乖臣罪尤大矣別諭辭旨字字感泣而終乃以烏可以頻複爲嫌爲敎則尤是敷心之音誠不知所達第恐來頭又不知作何大罪到此殿下亦無以庇覆惟斥退是望矣上曰卿住南門外其處騷屑何如彦鎬曰在門外時不得聞入來後始聞有騷屑矣上曰兵曹草記事聞之乎彦鎬曰未聞矣上曰畿內十餘邑以騷屑一齊報營湖中則尤甚云矣彦鎬曰此則未聞而臣家安城鄕奴來言那中某夜忽有騷屑天明後始鎭定云耳上曰騷動奔逬者至於京江云豈不可怪兵曹草記送示領相則領相謂當究問而無根之說何以尋覓騷屑自古有之而今則過矣稷山平澤等邑十三日酉時忽有騷動而安山呂州廣州果川竹山南陽等處一時騷動騷屑之次次騰傳則有之而今乃十餘邑同時俱動可怪也春時騷屑亦例也今則又有旱災故如此耶彦鎬曰誠極怪異矣上曰旱災如此將何爲之彦鎬曰今日天氣庶有可望蒸鬱如此豈仍無雨上曰今方設行祁雨祭而或言太早矣彦鎬曰臣伏見傳敎中有已例之可據者旣有例則似不必以早爲嫌也上曰然矣彦鎬曰臣曉伏見儒生處分傳敎入闕又得見領相箚子矣近來士習怪異不惟言其是非乃欲定其是非殆無異於三司之職矣然儒生輩事有難深責自古儒生有生硬乖激之風要在自上誘掖而彌縫之好矣向於齋儒定配時臣亦欲陳奏而領相先奏故未果矣上曰定配儒生欲放之而因金判府箚子故爲不放然到配狀啓今姑留置不下矣彦鎬曰赴擧與本事兩不相當而以意揣之則近來儒生動輒爲同輩所罰不赴殿講似由於此其在年少輩常情亦非異事定配則恐過矣上曰非以儒生罪之也彦鎬曰傳敎中不臣二字尤涉過中矣上曰卿言如此二字當抹去矣彦鎬曰徐有寧付處之命亦恐太過矣上曰卿言亦何可盡從乎彦鎬曰聞之長老守令徵逋妻子可囚父母不可囚子弟之罪上及父兄恐過當矣今若特允領相箚請豈不爲聖德光華乎上曰昨日徐有寧之子姪皆爲掌議於渠可謂不祥而匿置家中不出此則非矣然卿則以此出擧條以增卿名可矣彦鎬曰此非出擧條之事矣古人曰言官罪重則名高人主知此而優容之則言官不得罪而令名歸於人主此言好矣上曰唐太宗卽好名者其於魏徵非眞能好之而容受之也程子以韓信用兵歸之分數明三字唐太宗亦不過分數明耳故世以死後踣碑謂由於畢竟忍住不得云矣彦鎬曰太宗亦難矣抑制從諫蓋於眞利害有見得處矣且後世則名之一字不可深斥方孝孺曰人主爲治無如作其好名之氣此言伏望體念矣上曰近來儒生輩事何爲如此亦將何以處之疏請猶可不赴科何也獨使半邊人赴科而爲科者皆出於此則好乎彦鎬曰惟當鎭之矣上曰予非不欲鎭之也且罪之者卽朝廷人非罪儒生也近來處分皆出撻伯禽之義而未得鎭定何以則致寧靖之效乎彦鎬曰寧靖之道亦非一朝一夕之所可致矣豐之曰昨有儒生自首之命臣留在闕下達夜申飭而終不得自首者蓋昨日泮堂因傳敎曉諭齋中齋中旣無自首者近來齋任稱頉人中似當有當初倡論者而亦不自首且聞西齋生空齋已多日云矣上曰日次講生有西齋生何也豈是無關係者乎豐之曰向來他儒勸入命下後西齋生仍不入齋食堂則推移苟充云矣上曰西齋將永不赴科乎豐之曰臣昨聞大司成言西齋生當勸諭還入云矣上曰嚴耆何以爲掌議乎豐之曰昨有入來儒生中爲掌議之命故齋會圈點差出云耳上曰自首何妨爲士論豈避自首且非欲罪之也欲見其貌樣矣彦鎬曰儒生與朝臣有異得其自首者似難矣上曰倡論必在曾經齋任中而曾經齋任不過十餘人眞箇爲士論者必不避自首況自首者自在勿論中乎此必橫知而不自首矣且旣命自首而終無自首者此亦有關國體其將盡數停擧乎須諭之使之自首可也始也懲討之論出於大同之情而終乃半邊入齋半邊不入齋此何擧措須諭之使之還入亦可也豐之曰謹當諭之矣上命書傳敎曰同副承旨馳詣三角木覓漢江奉審摘奸以來仍命退諸臣以次退出
정조 11년
丁未四月十七日辰時上御重熙堂右承旨與提調入侍時右承旨趙衍德假注書李德鉉記事官尹行任金祖淳提調徐有隣以次進伏訖上命書領議政箚批命退承史以次退出
정조 11년
行都承旨沈豐之坐左承旨李亨元坐直右承旨趙衍德坐左副承旨李鼎運坐右副承旨洪義榮坐同副承旨曺允大坐直注書金孝建病一員未差假注書李羲觀仕直李德鉉仕事變假注書申溆仕
정조 11년
李亨元啓曰北兵使南憲喆密符單子中嘉義階以嘉善誤書至有諭書微稟擦改之擧諭書事體何等重大而如是做錯極爲駭然原單子改付標以入而當該注書從重推考何如傳曰允
정조 11년
李鼎運啓曰朝者玉堂上下番下詢時本館下吏以修撰宋翼孝入直之意來告以至仰達而宋翼孝謂有身病尙不入來云館吏誤告之罪自本院科治而玉堂下番之無端闕直揆以事體誠極未安當該玉堂從重推考何如傳于李鼎運曰禁推
정조 11년
右副承旨入侍時傳于曺允大曰將望擬薦原無經宿之例守使望筒至今不入事甚可訝此意問于廟堂
정조 11년
李鼎運以司憲府言大司憲蔡弘履持平李基恒牌招啓辭未下執義朴聖泰掌令閔彝顯任長源持平宋煥箕俱在外監察茶時之意敢啓傳曰知道
정조 11년
李鼎運啓曰明日常參經筵取稟傳曰停
정조 11년
傳于李亨元曰右副承旨入侍
정조 11년
備忘記北兵使南憲喆下直長弓一張長箭一部片箭一部筒兒一箇賜送
정조 11년
傳于沈豐之曰右承旨與禮堂持祈雨祭謄錄入侍
정조 11년
守禦使前望單子入之金鍾秀落點
정조 11년
兵曹守禦使單金鍾秀
정조 11년
沈豐之啓曰新除授守禦使金鍾秀時在京畿廣州地密符傳授一時爲急斯速乘馹上來事下諭何如傳曰
정조 11년
洪義榮以弘文館言啓曰本館下番闕直事甚未安修撰洪樂貞副修撰金履成趙鎭宅竝卽牌招以爲推移入直之地何如傳曰允
정조 11년
以修撰洪樂貞牌不進罷職傳傳于李亨元曰只推
정조 11년
曺允大以都摠府言啓曰副摠管洪和輔以御營中軍軍兵等中日試放事南小營晝仕出去之意敢啓傳曰知道
정조 11년
李鼎運以備邊司言啓曰兩西暗行御史李崑秀別單中陞鄕校事回啓批旨有司堂上就議大臣更爲論理回啓事命下矣批旨中太擾太緩蠏網俱失之敎有以仰軫弊慮患之至意而第伏念關西軍丁之弊在諸路最甚若不一番大釐正大變通則軍案無充額之望民情有難保之勢故臣於昔年待罪政府時別關本道納賄賂而陞鄕圖帖之類一竝査汰刑推降定軍役雖其一時爬櫛之政未必永收釐正之效而亦不至於大段繹騷之弊蓋以其陞鄕陞校者非出鄕黨之公論只憑官府之干囑則初非盡入於原案不過一張之帖文試以一邑論之稱快者多冤者少又況疊役虛名白骨黃口因此査正之擧而稍免偏苦之歎則恩可掩怨寡難敵衆臣則以爲可行無疑而至若還降者之俱失有不足恤汚吏入已之物雖難推償用賄圖帖之罪亦自難貰恐亦不必以此爲拘然濫陞之査括有非一朝可了之事闕伍之塡補亦非一日可了之擧今若溯考十年內濫陞之類領略其都數然後隨闕伍次次塡充磨以歲月持之悠久則見汰之怨似可潛消虛簿之弊自當漸革而昨於回啓辭未達意臣實惶恐以此分付道臣爲先別具意見論報本司以爲往復消詳之地何如傳曰允
정조 11년
李鼎運以義禁府言啓曰定州前牧使李家煥祥原前郡守鄭爀豐川府使李萱成川前府使鄭宇淳順安前縣令金載億文化前縣令李英澤安州前牧使尹長烈等拿問處之事傳旨啓下矣李家煥鄭爀李英澤等今方待命卽爲拿囚而李萱以兼營將守令時在任所依例發遣府書吏差兼官後拿來鄭宇淳尹長烈俱在任所金載億以溫陽前郡守亦在任所云發遣府書吏羅將竝拿來何如傳曰允
정조 11년
丁未四月十八日辰時上御重熙堂右承旨入侍時右承旨趙衍德假注書李德鉉記事官尹行任金祖淳以次進伏訖上曰發牌備郞守禦使薦望尙不入啓委折問于大臣可也賤臣承命出問回奏曰備郞以聖敎內辭意問于領相則以爲方在引入中薦望與否非所可論爲言問于左右相則以爲首相不爲之事何以遽爲爲言云矣上命退承史以次退出
정조 11년
行都承旨沈豐之坐左承旨李亨元坐右承旨趙衍德坐左副承旨李鼎運坐右副承旨洪義榮坐直同副承旨曺允大坐直注書金孝建病一員未差假注書李羲觀仕李德鉉仕直事變假注書申溆仕
정조 11년
洪義榮啓曰明日常參經筵取稟傳曰停
정조 11년
以文臣朔試射試官望單子傳于曺允大曰雨意姑未快霽試射停
정조 11년
傳于沈豐之曰聞已坐起來會本司云明日次對進定於今日領相家遣史官以入侍之意一體傳諭
정조 11년
記事官李宗烈書啓臣敬奉聖諭馳往傳諭于北部觀光坊昭格署契領議政金致仁所住處則以爲賤疾諸症日來越加達夜苦痛召命之下末由趨承不勝惶悚云矣敢啓答曰知道
정조 11년
曺允大啓曰今日次對爲之事命下矣兩司當爲進參除在外外未肅拜人員竝卽牌招以爲進參之地何如傳曰在外及未肅拜人許遞與未差之代前望單子入之待下批牌招察任
정조 11년
兩司前望單子入之大司諫洪明浩司諫李師濂執義李思祚掌令崔景岳落點
정조 11년
洪義榮啓曰新除授司諫李師濂方在罷散中何以爲之敢稟傳曰敍用
정조 11년
以大司諫洪明浩司諫李師濂牌不進罷職傳旨傳于洪義榮曰只推
정조 11년
備邊司薦望以趙心泰爲統制使
정조 11년
曺允大啓曰兵曹郞廳來言統制使下批政事取稟傳曰當日爲之
정조 11년
有政吏批判書尹蓍東進參判李秉模式暇參議李集斗進承旨洪義榮進李在學爲大司憲朴載淳爲持平權裕爲獻納宋民載崔烜爲正言朴瑞源爲禮曹佐郞徐退修爲敦寧判官
정조 11년
兵批判書金履素病參判金魯淳入直進參議柳誼病參知李夔病承旨曺允大進統制使趙心泰副護軍朴聖泰徐秉德任長源副司直洪檢蔡弘履成種仁李基恒副司果申大尹權儐單付
정조 11년
備忘記全羅左水使李潤國下直長弓一張長箭一部賜給
정조 11년
傳于李亨元曰右承旨與惠堂入侍
정조 11년
曺允大啓曰事變假注書申溆身病猝重勢難察任今姑改差何如傳曰允
정조 11년
以修撰宋翼孝禁推傳旨傳于曺允大曰分揀
정조 11년
傳于洪義榮曰不待立秋卽行報謝載於法典雖令明日受香而繼此頻霑政宜兼告祭文當親撰以下以此分付香室獻官諸執事另飭齋沐勿以得雨而弛心諸執事淸齋令吏郞摘奸以來
정조 11년
以平澤縣監罷黜狀啓傳于曺允大曰該倅事雖甚可駭風傳有難盡信有聲績人之徑遞可悶勿罷爲先令該府拿問處之
정조 11년
傳于曺允大曰湖西守令未差之代竝令該曹口傳擇差
정조 11년
吏曹口傳政事吳益常爲海美縣監
정조 11년
傳于曺允大曰未下直守令皆令明日辭朝
정조 11년
行大司成金憙疏曰伏以儒宮之有罰其來已久不輕而重揭之解之惟在士論之如何而雖以師儒之長不敢與聞古規然也是以出齋輕罰也而衆論不一則尙不可以勸入況罰之重者如付黃永削之類乎臣於日昨猥叨見職於嚴召荐降之際卽解諸罰於曉諭諸生之時蓋前泮長承命已解而猶有存者也仍伏念殿下之特令泮長一竝解罰不問其當否輕重者亶由調停彌綸之盛意而四百年流來舊規則一朝壞了豈不惜哉噫到配之姜在寅旋蒙宥還之恩首實之辛耆寧反被可觀之褒則殿下之待士如此其至矣凡今日冠儒而服儒者孰不欽仰焉感服焉而惟此一時之特敎終爲四方之缺望此又非細故也已解之罰不須復論而自今以後凡係儒罰之或揭或解一任儒宮以存前規以杜後弊則豈不大有光於聖德乎抑臣之罪臣實自知當殿下之特使解罰也區區愚見非不如右所陳而只緣聖敎之截嚴不免囁嚅而未發惟知奉行之不暇以致齋規之打壞臣心之慙恧悚恨當如何哉伏乞聖明亟命鐫削以謝多士以安微分不勝幸甚
정조 11년
以大司成金憙上疏傳于洪義榮曰如搢紳之被罰章甫之自罰等種種名目莫非所謂流來古規也然皆因特敎竝行除之今獨於解罰一事不遵定式之受敎可乎況一二泮長猶不以自己作古爲難愼之端則況特敎乎雖與初不擧行有異如是煩浼於章奏揆以國體萬萬駭然當該大司成從重推考此疏還給以今棼泯之俗習似此矯捄之擧在所不已故重臣事可謂先獲我心解罰事一依筵敎定式施行載之本館謄錄
정조 11년
洪義榮以禮曹言啓曰祈雨祭後靈應如響甘霈通宵慰滿三農報謝之擧不容少緩三角山木覓山漢江報謝祭不待立秋今四月二十一日卽爲設行之意知委何如傳曰允獻官諸執事另擇仍以得雨時獻官以下塡差水深近三寸昨秋以後初有之甘澤言念民事喜而不寐諸道均沾形止使之陸續狀聞荷此冥庥方擧報謝之禮而自受香時同雲行祀時始雨未踰日又大霔獻官以下賞典亦係應行之事獻官承旨李亨元洪義榮李鼎運各半熟馬一匹賜給大祝趙鎭宅洪樂貞金履翼執禮洪義浩金履成宋翼孝各兒馬一匹賜給祭監及齋祝等各上弦弓一張賜給贊者謁者等各不粧弓一張賜給
정조 11년
洪義榮以成均館行大司成言啓曰承政院儒生自首啓辭批旨昨日事無論自劃與規避自首之人更令嚴飭本館事命下矣依下敎問于曾經齋任儒生處則進士韓啓重以爲今月十五日見差東一房掌議而以前掌議姜在寅定配時見辱於秋曹下隷事呈單自處而已元無不赴擧首倡之事故不得自首矣及伏見十七日更下傳敎則有自劃與規避儒生自首之命而當初呈單實出於不以掌議自居之意則自劃掌議罪實爲首以此自首云矣敢啓傳曰知道雖無自首者勿論之命固當有曰有無曰無而傳敎已至多日今始現告無論事實之如何難免後時之罪該儒生停擧可也
정조 11년
曺允大以禁衛營言啓曰各軍門軍兵單巡沒技者與將校一體草記別單書入曾有前例矣今四月十八日番中日時右哨平山軍閑良金者斤老味鳥銃貫三中沒技依例別單書入之意敢啓傳曰知道
정조 11년
曺允大以備邊司言啓曰因戶曹判書李在簡所啓惠廳米二萬石請得事有就議後草記之命矣度支之昨年收租比前大縮而米條尤爲苟艱其勢不得不稱貸於惠廳而見今諸道稅船陸續來到目下經費雖或支用元數不足自可料量若於垂罄之後始爲取去則頒祿放料時許多欠縮曾有已試之驗前期推移從長分排在度支有益在惠廳無害依戶判所奏特許二萬石取用而月前貸去米使之就此中還償至於給代一款當此諸道儲穀之時兩南之軍作米關西之稅小米俱不可每每區劃今番則令戶曹依均役廳定式價本以錢輸送後取來之意分付何如傳曰允
정조 11년
曺允大以備邊司言啓曰卽見兩西暗行御史李崑秀別單則以爲還穀糶糴時大小米雖許相換而每當畓農失稔之歲輒以小米代捧故大米漸縮小米漸加以最多處言之定州之元還大米已還分外時留四萬一百餘石內小米代留三萬五千二百餘石至於永柔肅川等邑方以還穀大米之夥多請作小米而此外小米豆太之以雜穀折米代留邑邑皆然雖無朝令隨其貴賤任自代捧至有單代捧之弊以此之故名色相左穀簿紊亂申飭道臣穀名相左處定其年限使之次次還作本色至於大米夥多處從長變通恐合事宜爲辭矣還穀法意本自嚴重雖於歉荒之年或有代捧之令而待明年還作本色明有令式則大小米之任自相代已極無嚴況可以皮雜之穀折米擅留於小米豆太之代甚至有單代捧之弊乎今以繡啓觀之則邑邑皆然殆同應例者然穀簿之淆雜法禁之蕩然寧不寒心旣已登聞之後所當施以一切之政竝令當年內還作本色而積年謬習一朝痛革不但有民力不及之慮抑恐爲人心騷擾之端限以五年次次還作本色而限內不能釐正之守令狀聞嚴勘至若田多畓小大米太多之邑酌量分數論列登聞以俟朝家處分之意一體嚴飭分付何如傳曰允
정조 11년
曺允大以備邊司言啓曰卽見兩西暗行御史李崑秀別單則以爲金川郡大小南面有宗親府司圃署折受火田而蹈驗土品較量年事酌定應納之數故民無弊端換設訓屯之後不顧陳起之虛實年穀之豐歉一番執起有加無減甚至於有文券民田謂之挾起差送屯監威喝操縱少有稱冤之民推捉鞭撻罔有紀極此其爲弊之一也白峙鎭牙兵例以本面閑丁隨闕塡充而托名屯案之民該邑該鎭雖有闕額不敢擧論故兩面所當之軍役十三面替當此其爲弊之二也所謂募民皆是烏合之輩募入之後烟役身役一例勿侵故豪悍閑雜之類聞風棼集元居民人少咈其意則必逞憾後已一境嗷嗷營邑莫敢誰何此其爲弊之三也今若還屬於兩衙門則三大弊不期祛而自祛又拘於京營形勢有難續續變通則一依各宮房各衙門折受例自本官執起收稅定色吏上納亟罷別將差送之擧屯民募入之弊則在該營無少損在本郡省大瘼趁卽釐革恐不可已爲辭矣毋論某營營屯之弊固不可勝言而今此金川大小南面本以他司輕歇之田摠忽屬訓局苦重之屯稅陳起無常而不問虛實豐歉互異而一例徵納似此難支之弊固是必至之勢重以閑雜之類作爲逋逃之藪平民坐受侵困邑鎭莫敢誰何繡啓論列實非過語及今矯捄在所不已然其矯捄之道亦無別策金川換屬之土還付本司訓局素占之屯歸諸該營則兩無更張一依舊貫而已銷刻之嫌不必爲拘以此分付於訓局及宗親府司圃署以爲劃卽相換之地何如傳曰允
정조 11년
曺允大以備邊司言啓曰卽見兩西暗行御史李崑秀別單則以爲關西之民庫卽守宰迎送時夫刷價及營納雜種等價皆從此出比來物價不齊比諸定式或多增加而亦不無憑公濫下之數故栍邑及歷路數三大邑限五年溯考磨勘件則營門磨勘件外又有邑上件者假如營門磨勘之數爲一千兩而邑上件則爲二千兩之多爲守令者諉以公下無意補給一年二年轉成鬼錄此實諸邑之通患年久鬼錄者一倂蕩滌後邑上件之謬習永爲革罷以其一年應捧之數俾爲一年用下之資而明定其用下條件成出節目毋敢違越而所謂用下件則先令監兵營就其各樣卜定中不得不取用者外不緊名色竝爲減罷爲辭矣民庫之設蓋出於民而專爲乎民則初非守令之所可染指者憑公營私之類固不足道而雖以營閫言之果能節其卜定準其時直營邑之間文簿昭然則顧安有夤緣加下之弊乎今之言關西之弊者莫不以民庫之在在枵然爲言不待繡衣之啓可知其弊之痼別單矯捄之策似無窒礙之端以此意分付道臣先就各邑民庫一年應捧都數一一照勘然後又就營閫卜定及公用應下之數節省其冗費量減其卜定準直會減量入爲出使之相當而亦須稍存贏餘以備不虞成出節目一件營上一件邑上一件報本司以爲不時摘奸之地而如是釐正之後復有犯手之守令則以公貨擅用律論斷之意定式施行亦令道臣待其畢査正條列登聞何如傳曰今番繡衣之行封書中添此民庫一條使之限年溯考而無邑不犯竝付昧爽嗣後定制又無實效烏在其當初差遣之本意依草記施行本司所在繡衣齎去事目及通補新編以此律名載錄以爲常目提飭之地可也
정조 11년
備邊司啓目兩西暗行御史李崑秀別單回啓云云軍丁之弊何道不然而關西一路素稱尤甚爲先限十年溯考不當陞而陞鄕陞校之類一竝降定軍校子枝許頉軍役元非法典所載自今勿許頉免作爲定式頉與不頉惟在道臣之據理論執以此意嚴飭道臣毋亟毋徐漸次就緖之意竝爲分付何如判付啓依回啓施行爲旀軍校子枝事本是法典所載且以自今申復爲請此條固好矣至於陞鄕陞校之類旣云溯考十年一竝降定又曰期以歲月毋亟毋徐由前太撓由後太緩是如乎西俗不古凌分日甚十年濫陞之徒一一勒令還降能無行不得之嘆而墨守之入己旣難盡數償徵則彼還降者擧有蠏與網俱失之怨矣惟其釐弊之方不可不更合商量明日有司堂上就議大臣更爲論理回啓爲良如敎
정조 11년
備邊司啓目兩西暗行御史李崑秀別單回啓云云此後段勅庫錢虛留一款委之道臣嚴束各邑使卽一一徵捧這這察飭而又或有如前之弊現發則當該道臣從重論勘富民都監之弊支勅違式之失道臣儐使互相紏察隨現登聞一以除民害一以杜後弊之意申明知委於兩西道臣何如判付啓依回啓施行爲旀勅需之如是虛留勢所使然此非獨不謹典守之罪富監差出朝禁至嚴會外在處前勅已渴乙仍于道伯許其從便充代邑倅乘此傾藏分散苟求弊源惟在於支勅之競相豐侈定成劃一之式俾各加減不得則雖欲藉口而容手得乎況旀成命已踰年所遷就至今者揆以國綱極爲駭然前後道臣大拜外竝推考自本司另飭兩道使之速成定例具別單狀聞事措辭行會爲良如敎
정조 11년
李亨元以義禁府言啓曰黃海監營前中軍金宗淵拿問處之事傳旨啓下矣金宗淵時在任所云依例發遣府書吏拿來何如傳曰允
정조 11년
義禁府啓目定州前牧使李家煥原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓眞能善治則不治之目何從而出亦豈至於封庫之境乎不可以所供之發明白放論理議處爲良如敎
정조 11년
義禁府啓目祥原前郡守鄭爀原情云云傳旨問目內辭緣泛稱遲晩刑推得情何如判付啓許多所犯俱極痛駭兺不喩渠供便已承款論理議處爲良如敎
정조 11년
義禁府啓目文化前縣令李英澤原情云云傳旨問目內辭緣泛稱遲晩刑推得情何如判付啓無論有例與無例報營與不報營又無論公用與私用入己與不入己不念納履之嫌得此染指之目以渠地處干此罪科究厥所爲極爲無狀似此守令不可不別樣重勘以懲他人論理議處爲良如敎
정조 11년
執義李思祚啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律請醫官朴春源刊名內醫之案請別軍職田文顯亟命汰去新除授掌令崔景岳時在全羅道淳昌地請斯速乘馹上來事下諭答府曰不允田文顯事朝臣之驟見外面認或有甚蹊逕而其實情有風牛之不相及者近侍之職何等緊重則豈可以顧藉之意故爲此靳許之擧乎斯速停啓更勿煩請下諭事依啓
정조 11년
義禁府啓目林川前郡守金載久原情云云問目內辭緣泛稱遲晩刑推得情何如判付啓除刑推議處爲良如敎
정조 11년
行工曹判書金鍾秀疏曰伏以臣之虛叨本兼兩任今已五箇月矣偶因乘機一肅遂成在野遙帶此成何等事理莫重之職空委草莽已退之蹤久汚朝籍臣心惶蹙姑舍毋論國體壞傷莫此爲甚臣何敢以屢瀆爲懼而遂已也哉噫臣乞養不得請乞骸又不得請只得於有事與承召之時獲覲日月之光少伸犬馬之戀而猶且慄慄危懼不敢爲晷刻濡滯京輦計矣不幸自頃以來事變多端戒忽吹薤驚在曲木臣之昨夏疏所謂豕塗鬼車自分萬無一幸者兆朕次第已見蓋不特其影而已此臣之所自取亦臣之所自料安敢爲毫髮尤人計而臣身之危殆臣情之悲苦則比前又不啻百倍矣積年至願之獲遂縱未敢徼幸於卽地此時虛銜之盡卸猶或爲緩禍之一道以聖上天地之德父母之慈其所以惻然垂念於處臣之方者必不待臣言之畢矣玆從縣道略控肝血伏乞聖明將臣本兼諸任倂行鐫免仍命選部永刊臣姓名於仕版俾臣得以卒被全保之澤焉臣於治疏繕寫之際忽伏奉守禦除名臣驚惶震凜罔知攸措新望旣入前單點下夢想之外恩出常格文銜未解武職重添以臣僇辱餘生更作平人貌樣聖意所及感極涕零第伏念臣之至于今保有軀命職由休官之故臣旣累陳於前席天日之明亦俯燭無餘矣雖他餘職任之虛寄身邊者尙恐爲招災促命之資況此兵權之重而乃於八年休官之餘敢生一朝膺命之計臣雖急於貪饕喪失常性決不敢爲此亦不忍爲此似此事理庶蒙聖慈體諒則臣何敢縷列支辭重犯猥䙝之誅也哉戎垣事面至爲嚴急一日虛縻其罪則大咫尺之守有死而已伏願亟命收還臣守禦新命以幸公私焉臣無任戰灼祈懇之至答曰省疏具悉水部閒局也豈必仍遞文衡重任也不容輕解卿之辭巽聽亦支離至於南城新命此時倚重非卿莫可豈直爲乏人師律至嚴受符時急無敢更事云云卽日登途
정조 11년
丁未四月十九日卯時上御熙政堂召對入侍時檢校直閣金憙參贊官李鼎運侍讀官李羽晉檢討官金履成假注書李羲觀記事官李相璜金祖淳以次進伏訖上命讀侍讀官羽晉讀宋名臣錄郭永傳自公天資雄爽止倂他邑追迎上命持入第十卷羽晉等讀李綱傳自宣和中六月止除兵部侍郞訖上曰將行次對陳文義也羽晉曰李綱言變異不虛生必有感召之理災害未易禦必有消復之策夫遇災而論召災之由雖近於傅會而天人相感捷於響應和氣之致祥乖氣之致異卽理之所必至也近者天心未豫災沴相仍而未有如今歲之旱苟求厥咎豈無所召而然乎試以臣愚見言之國賊未討群心悲冤朝象泮渙戈戟相尋用舍乖方人才湮鬱饑饉頻年民情愁苦凡此數事無非干和之端致災之由矣何幸通宵之雨得之方寸之內而國朝筵臣有云勿以得雨少懈寅畏之念此正今日着題語也伏願殿下留神於李綱之言存戒於古臣之說益軫修省之方以答仁愛恒存警畏之心永弭災沴焉上曰所奏好矣檢討官履成曰旱乾水潦不獨爲災異也人事上亦有災異臣謂人事之災尤可畏於天災也雖以今日臣民之痛言之惟我王世子天縱之姿幾乎生知寔應休慶而忽有五月之變碩果不食理之常也而又有九月之喪天意所在實不敢知矣今日之所可恐懼者孰大於此哉至以朝廷言之論議携貳戈戟相尋同寅無期國事罔涯此豈非人事之災異乎且上焉而不識聖心下焉而有不測之坑坎前後左右設伏伺候進一步退一步無非人鬼之關則其於顧瞻前却之際所以動忍增益者非從義理上增益而皆從計慮邊增益也及其規模堅定姑息成風則雖於尋常微細之事亦皆以袖手仰成爲妙策以信心做去爲妄計此莫非群下不識聖心之罪而卽人事之災異也然殿下於群下之心亦有所未盡洞燭者矣頃當王世子停乳之日外朝不得與知殿下認以爲殿下家事而其於群下則以爲非爾所知也寧不痛哉蓋自獜賊以後亂逆接跡無變不有則雖以我殿下日月之明亦何以盡燭群下疾首痛骨誓不俱生之心哉惟其情志不通中外阻隔故今日在廷之臣孰無願忠之心而不能效一言於停乳之日馴致罔極之變其爲臣子之痛尤當如何哉伏願殿下亟軫宮府一體之義事無大小咸使外朝與知則上下無間而誠信交孚人事旣盡而天心可享此臣之所大願也上曰語甚切實好矣命閣臣承旨陳文義憙曰玉堂文義已盡之矣臣無容更達鼎運曰玉堂文義已盡之臣無所更達矣仍命次對入侍次對罷後諸臣以次退出次對筵說在廳注書日記